|  |
| --- |
|  |

Notat

Dato 19. juni 2014

**Udkast til nye bestemmelser som følge af EU’s SERA-forordning (SERA: Standardised European Rules of the Air)**

Vedlagt sendes udkast til

./.

* BL 7-1, Bestemmelser om lufttrafikregler, 15. udgave,
* BL 7-6, Bestemmelser om udøvelse af lufttrafiktjeneste, 7. udgave,
* BL 7-9, Bestemmelser om ubemandede friballoner, 3. udgave og
* BL 7-100, Bestemmelser der supplerer EU-forordning 923/2012 (SERA-forordningen) mm.

Trafikstyrelsen anmoder om, at eventuelle bemærkninger sendes til Trafikstyrelsen på vores hovedmailadresse på [info@trafikstyrelsen.dk](mailto:info@trafikstyrelsen.dk) og cc. til [pers@trafikstyrelsen.dk](mailto:pers@trafikstyrelsen.dk) **senest den 8. august 2014.**

Eventuelle spørgsmål til udkastene kan rettes til Per Strand eller Ove Have Rasmussen på tlf. nr. 72218800 eller på mail [pers@trafikstyrelsen.dk](mailto:pers@trafikstyrelsen.dk), [ovra@trafikstyrelsen.dk](mailto:ovra@trafikstyrelsen.dk) eller [info@trafikstyrelsen.dk](mailto:info@trafikstyrelsen.dk).

*BL’ernes baggrund og indhold:*

BL’erne udgives som følge af EU Forordning 923/2012 om fælles regler for luftrummet og operationelle bestemmelser vedrørende luftfartstjenester og procedurer (SERA-forordningen), som skal anvendes i Danmark fra 4. december 2014.

Forslaget til bestemmelserne i BL 7-100, som omtales nedenfor, har tillige baggrund i et tæt samarbejde med den svenske luftfartsmyndighed med henblik på, så vidt muligt, at indføre harmoniserede lufttrafikregler i den dansk-svenske funktionelle luftrumsblok.

EU-forordningens anvendelsesområde er i udgangspunktet, og for så vidt angår Rigsfællesskabet, alene København FIR, idet hverken Færøerne eller Grønland er medlemmer af EU.

Danmarks mulighed for at gøre forordningen gældende for Færøerne og Grønland er i princippet til stede, men det er besluttet at vente med dette. Dog gælder dette ikke bestemmelserne om signaler, interception og marchhøjder, som omtales nedenfor.

Selve forordningen indebærer, at ICAO Annex 2 om lufttrafikregler samt dele af Annex 3 om meteorologi og Annex 11 om lufttrafiktjeneste implementeres i EU-lovgivningen, idet det dog, for nærmere specificerede områder, er forudsat, at der fastsættes supplerende nationale bestemmelser. Dette indebærer behov for følgende BL-ændringer:

BL 7-1 (Lufttrafikregler)

Gældende BL 7-1 om lufttrafikregler implementerer dele af Annex 2 i dansk ret og som følge af forordningen kan denne BL derfor ikke opretholdes for Danmarks vedkommende, på nær enkelte bestemmelser, som ikke er reguleret i SERA-forordningen. Derfor foreslås anvendelsesområdet ændret, så BL’en hovedsageligt kun gælder for Grønland og Færøerne.

Endvidere foreslås foretaget nogle opdateringer af referencer, bestemmelser om dispensation, klageadgang og straf.

Derudover foreslås det, at bestemmelserne om signaler, interception og marchhøjder, som er indeholdt i tillæg til SERA-forordningen også implementeres som bilag til BL 7-1. Disse bestemmelser er således indholdsmæssigt identiske med de allerede gældende bestemmelser i BL 7-11, Bestemmelser om signaler, BL 7-12, Bestemmelser om interception af civile luftfartøjer og BL 7-13, Bestemmelser om Tabeller over marchhøjder, men anvender en mere opdateret terminologi. Som følge af at indholdet af 3 disse BL’er bliver en del af BL 7-1, foreslås disse BL’er ophævet som selvstændige BL’er. Herved ”saneres” 3 BL’er væk.

Ovennævnte ændringer er rent lovtekniske ændringer (bl.a. som følge af EU-rettens forrang i Danmark) og redaktionelle ændringer og indebærer altså ikke indholdsmæssige ændringer i forhold til gældende ret.

Den eneste indholdsmæssige ændring er, at det foreslås, at bestemmelserne om krav til skydækkehøjden ved udstedelse af klarering til Speciel VFR-flyvning (SVFR) i kontrolzoner og VFR-flyvningers afstand til hindringer ændres – ændringer som er enslydende med de tilsvarende bestemmelser i SERA-forordningen, hvorved sikres et ensartet flyvesikkerhedsniveau i Rigsfællesskabet.

For SVFR-flyvninger i kontrolzoner foreslås bestemmelsen ændret, så der kun kan udstedes klarering hvis skydækkehøjden er mindst 180 m (600 ft), hvor det nuværende krav er 150 m (500 ft). Kravet til flyvesigtbarhed/sigtbarhed ved jorden (mindst 1500 m eller for helikoptere mindst 800 m) bibeholdes.

For så vidt angår afstand til hindringer foreslås tilføjet et krav om at VFR-flyvning nu også skal foregå mindst 150 m (500 FT) over den højeste hindring inden for en radius af 150 m (500 FT) fra luftfartøjet. Der ændres ikke på øvrige krav om minimumshøjde eller afstand til hindringer for VFR-flyvninger.

BL 7-6 (Udøvelse af lufttrafiktjeneste)

SERA-forordningen indeholder regler om udøvelse af lufttrafiktjeneste baseret på reglerne i ICAO Annex 11. ICAO-reglerne er allerede implementeret i dansk ret i BL 7-6 og denne BL kan derfor ikke opretholdes for Danmarks vedkommende, på nær enkelte bestemmelser, som ikke er reguleret i SERA-forordningen.

De bestemmelser, der ikke længere kan opretholdes i BL’en for Danmark er samtidig ikke nødvendige at opretholde i BL’en for Grønland og Færøerne, da de også fremgår af ATS-instrukser, fastsat med hjemmel i BL’en. Derfor er det besluttet helt at tage disse ud af BL’en. Anvendelsesområdet behøver derfor ikke at skulle ændres.

BL’en er således som helhed kraftig saneret, idet langt de fleste bestemmelser nu er indeholdt i SERA-forordningen samt ATS-instrukser. ATS-instrukser vil ligeledes blive ændret til ikrafttræden d. 4. december 2014. Endvidere foreslås foretaget nogle opdateringer af referencer, bestemmelser om dispensation, klageadgang og straf.

Ovennævnte ændringer er rent lovtekniske ændringer (bl.a. som følge af EU-rettens forrang i Danmark) og redaktionelle ændringer og indebærer altså ikke indholdsmæssige ændringer i forhold til gældende ret.

BL 7-9 (Ubemandede friballoner)

SERA-forordningen indeholder regler om ubemandede friballoner baseret på reglerne i ICAO Annex 2. ICAO-reglerne er allerede implementeret i dansk ret i BL 7-9 og denne BL kan derfor heller ikke opretholdes for Danmarks vedkommende, på nær enkelte bestemmelser, som ikke er reguleret i SERA-forordningen. Derfor foreslås anvendelsesområdet ændret, så den hovedsageligt kun gælder for Grønland og Færøerne. BL’ens bestemmelser for legetøjs- og tivoliballoner, som ikke er reguleret i SERA-forordningen, vil fortsat være gældende for Danmark.

Endvidere foreslås foretaget nogle opdateringer af referencer, bestemmelser om dispensation, klageadgang og straf.

Ovennævnte ændringer er rent lovtekniske ændringer (bl.a. som følge af EU-rettens forrang i Danmark) og redaktionelle ændringer og indebærer altså ikke indholdsmæssige ændringer i forhold til gældende ret.

BL 7-100 (Supplerende bestemmelser til SERA-forordningen)

Som nævnt er det ifølge SERA-forordningen for nogle enkelte bestemmelsers vedkommende forudsat, at der fastsættes supplerende nationale bestemmelser på nogle nærmere specificerede områder. Det vurderes for Danmarks vedkommende nødvendigt på følgende områder: Bestemmelser om afgivelse og afslutning af flyveplan, VMC-minima for sigtbarhed og afstand fra skyer, VFR-flyvning om natten og nær hindringer, krav vedrørende kommunikation og SSR-transponder samt bestemmelser vedrørende svigtende radioforbindelse for København FIR og Rønne TMA.

Disse supplerende bestemmelser indebærer ikke indholdsmæssige ændringer i forhold til gældende ret. Bestemmelserne har således hidtil været indeholdt i BL 7-1, hvor de fortsat fremover vil gælde for Færøerne og Grønland, men flyttes for Danmarks vedkommende til BL 7-100.

Der foreslås derfor udgivet en særlig (ny) BL med disse supplerende regler. Det understreges, at der ikke er tale om danske særregler, men om bestemmelser, som i SERA-forordningen er forudsat fastsat specifikt i hver medlemsstat.

De vedlagte 4 BL-udkast er i overensstemmelse med ovenstående. BL-udkastene indeholder rettelsesmarkeringer fsva. de BL’er, der ændrer eksisterende BL’er, idet dog de tilføjede bilag til BL 7-1 ikke er markerede.

Ikrafttræden: 4. december 2014

Høringsmaterialet kan også ses på Høringsportalen på [www.hoeringsportalen.dk](http://www.hoeringsportalen.dk).

Den oprindelige, danske version af SERA-forordningen kan ses på:

<http://eur-lex.europa.eu/LexUriServ/LexUriServ.do?uri=OJ:L:2012:281:0001:0066:DA:PDF>

Derudover er der publiceret en berigtigelse til SERA-forordningen, som kan ses på:

<http://old.eur-lex.europa.eu/LexUriServ/LexUriServ.do?uri=OJ:L:2013:145:0038:0042:DA:PDF>

Trafikstyrelsens nyhedsbrev indeholder information om udstedte bekendtgørelser BL-er. Tilmelding til Trafikstyrelsens nyhedsbrev kan ske på [www.trafikstyrelsen.dk](http://www.trafikstyrelsen.dk)

Udstedte BL-er kan endvidere ses på Trafikstyrelsens hjemmeside på adressen [www.trafikstyrelsen.dk](http://www.trafikstyrelsen.dk) under Lovstof.

Det tilføjes, at Trafikstyrelsen normalt ikke orienterer hørte parter, når en BL er blevet udstedt.

Med venlig hilsen

Per Strand